
SAPRAŠANĀS MEMORANDS
PAR GRAUDU IZCELSMES PĀRBAUDES SISTĒMU STARP
UKRAINAS AGRĀRĀS POLITIKAS UN PĀRTIKAS MINISTRIJU,
LIELBRITĀNIJAS UN ZIEMEĻĪRIJAS APVIENOTĀS KARALISTES VIDES, PĀRTIKAS UN LAUKU LIETU DEPARTAMENTU
UN
LATVIJAS REPUBLIKAS ZEMKOPĪBAS MINISTRIJU
Ukrainas Agrārās politikas un pārtikas ministrija (turpmāk – “MAPF”), Lielbritānijas un Ziemeļīrijas Apvienotās Karalistes Vides, pārtikas un lauku lietu departaments (turpmāk – “Defra”) un Latvijas Republikas Zemkopības ministrija (turpmāk – “ZM”) turpmāk katra atsevišķi saukta par “Dalībnieku” un kopā – par “Dalībniekiem”,

Ņemot vērā globālās pārtikas nodrošinājuma problēmas, ko izraisījis Krievijas agresijas karš pret Ukrainu, kā arī tā izraisīto mērķtiecīgo kaitējumu Ukrainas lauksaimniecības nozarei un tās vājināšanu,

Atzīstot Dalībnieku kopīgās intereses Ukrainas lauksaimniecības nozares atjaunošanā, to apņemšanos veicināt brīvu un pārredzamu globālo pārtikas tirdzniecību un kopīgo centienu nodrošināt globālo pārtikas nodrošinājumu pašreizējām un nākamajām paaudzēm,

Norādot uz iespējami plašo lauksaimniecības preču nelikumīgas piesavināšanās gadījumu apjomu okupētajās Ukrainas teritorijās, kā arī uz Graudu izcelsmes pārbaudes sistēmas (Grain Verification System, turpmāk – “GVS”) lietderību kā inovatīvu zinātnisku instrumentu šo preču izcelsmes noteikšanai,

Izsakot kopīgu nodomu risināt šo jautājumu, izmantojot dialogu un zinātnisko sadarbību GVS ietvaros,

Atzīstot kopīgo vēlmi veicināt sūtījumu izcelsmes pārbaudes, tostarp tranzīta un ostu centros, piemēram, Latvijas ostās, kā efektīvu instrumentu Dalībnieku kopīgo mērķu atbalstam,

Vēloties izveidot sadarbības, informācijas apmaiņas un dialoga padziļināšanas ietvaru starp Dalībniekiem attiecībā uz GVS izmantošanu un attīstību,

ir panākuši šādu vienošanos:

1. punkts
1. Šā saprašanās memoranda (“SM”) mērķis ir nodrošināt juridiski nesaistošu sadarbības ietvaru starp Dalībniekiem GVS izmantošanai un attīstīšanai, lai noteiktu tādu lauksaimniecības produktu (tostarp kviešu, kukurūzas, miežu un saulespuķu sēklu paraugu) izcelsmi, par kuriem ir aizdomas, ka tie ir nelikumīgi piesavināti no Ukrainas īslaicīgi okupētajām teritorijām.
2. Dalībnieki saprot GVS kā zinātnisku references datubāzi un ar to saistītus lietotāju rīkus, kas paredzēti izcelsmes novērtēšanas atvieglošanai, lai atbalstītu valsts iestāžu veiktās pārbaudes un starptautisko pārredzamību.

2. punkts
Dalībnieki savas attiecīgās kompetences ietvaros paredz sadarboties brīvprātīgi un konsultāciju veidā šādās jomās:

1. Veicināt savstarpēju piekļuvi GVS un references datiem un sadarbību GVS ietvaros kompetentajām iestādēm, kuras norīkojuši Dalībnieki;
2. Apmainīties ar pieredzi, zinātniskajām metodēm, paraugu ņemšanas vadlīnijām un tehniskajiem ieteikumiem par graudu paraugu ņemšanu, laboratoriskajām pārbaudēm un izcelsmes analīzi;
3. Apmainīties ar informāciju par akreditētām vai kvalificētām laboratorijām, kas spēj veikt nepieciešamās izotopu un ķīmiskās analīzes;
4. Izpētīt iespējas kopīgiem centieniem uzlabot un paplašināt GVS references datubāzi, papildinot to ar autentiskiem graudu paraugiem;
5. Veicināt starptautisku informētību un izpratni par GVS attiecīgajos starptautiskajos forumos.
3. punkts
1. [bookmark: _k937srplftfa]Katrs Dalībnieks paredz norīkot atbildīgo kontaktpunktu ikdienas saziņas veicināšanai un šā SM ietvaros īstenojamo pasākumu koordinēšanai.
2. Dalībnieki paredz uzturēt regulāru dialogu, tostarp rīkojot ad-hoc darba līmeņa sanāksmes vai konsultācijas, par kuru norises laiku un kārtību vienojas savstarpēji, lai pārskatītu progresu, apmainītos ar riska novērtējumiem un apspriestu GVS tehniskos uzlabojumus.
3. Dalībnieki paredz, ja nepieciešams, sadarboties, lai nodrošinātu saskaņotu publisko komunikāciju par to kopīgajiem centieniem identificēt nelikumīgi piesavinātus graudus.
4. punkts
1. Jebkāda informācijas, datu vai paraugu apmaiņa saskaņā ar šo SM notiks atbilstoši katram Dalībniekam piemērojamiem valsts normatīvajiem aktiem.
2. Dalībnieki paredz izturēties pret kopīgoto informāciju ar pienācīgu rūpību un ievērot tās konfidencialitāti, izmantojot to galvenokārt šajā SM noteikto mērķu īstenošanai.
3. Dalībnieki neparedz nodot vai izpaust trešajām personām saskaņā ar šo SM saņemtu nepublisku informāciju bez iepriekšējas konsultēšanās ar Dalībnieku, no kura šī informācija ir saņemta, izņemot gadījumus, kad informācijas izpaušanu pieprasa piemērojamie valsts normatīvie akti, tiesas nolēmums vai starptautiskās tiesību normas.

5. punkts

1. Visas sadarbības aktivitātes saskaņā ar šo SM ir atkarīgas no Dalībniekiem nepieciešamā finansējuma, personāla un institucionālo resursu pieejamības un tiek īstenotas saskaņā ar to attiecīgajiem valsts normatīvajiem aktiem.
2. Ja vien Dalībnieki rakstveidā nevienojas citādi, katrs Dalībnieks paredz segt savas izmaksas, kas rodas, piedaloties šā SM īstenošanā.
3. Dalībnieki var izpētīt iespējas piesaistīt ārējo donoru finansējumu vai saņemt tehnisko palīdzību no starptautiskajiem partneriem, lai atbalstītu ar GVS saistītās aktivitātes.
6. punkts
Ja sadarbības aktivitātes saskaņā ar šo SM ietver vai rada intelektuālo īpašumu, Dalībnieki paredz savstarpēji konsultēties, lai attiecīgā gadījumā, tostarp izmantojot atsevišķus īpašus instrumentus, noteiktu taisnīgus un savstarpēji pieņemamus nosacījumus attiecībā uz īpašumtiesībām un izmantošanu.

7. punkts
1. Šis SM apliecina politisku un administratīvu nodomu un nav starptautisks līgums vai nolīgums starptautisko tiesību izpratnē.
2. Šis SM saskaņā ar valsts vai starptautiskajām tiesībām nerada Dalībniekiem vai to valstīm juridiski saistošas tiesības, tiesiskās attiecības vai finansiālas saistības.
3. Šis SM nemaina un neietekmē Dalībnieku spēkā esošās normatīvajos aktos noteiktās funkcijas, tiesības vai pienākumus, kas izriet no piemērojamiem valsts tiesību aktiem vai starptautiskajiem līgumiem.

8. punkts
Jebkādas domstarpības vai jautājumi par šā memoranda interpretāciju vai piemērošanu Dalībnieki risinās savstarpēju konsultāciju un dialoga ceļā.
9. punkts
1. Šis SM stājas spēkā dienā, kad to paraksta visi Dalībnieki.
2. Dalībnieki paredz sadarboties saskaņā ar šo SM līdz 2027. gada 31. martam, ja vien Dalībnieki to nepagarina, par to savstarpēji rakstveidā vienojoties.
3. Šo SM jebkurā laikā var grozīt, Dalībniekiem par to savstarpēji rakstveidā vienojoties.
4. Jebkurš Dalībnieks var izbeigt savu dalību šajā SM, par to trīs (3) mēnešus iepriekš rakstveidā paziņojot pārējiem Dalībniekiem.
5. ZM dalības izbeigšana neietekmē šā SM turpmāku darbību starp Defra un MAPF.

Parakstīts ___________________, 2026. gadā trijos eksemplāros angļu valodā, un visiem tekstiem ir vienāds spēks.

